Etapa națională a Concursului Interdisciplinar „Cultură și civilizație în România” a avut loc în perioada 25-28 mai la Deva. Județul Sălaj a fost reprezentat de o grupă de la Colegiul Național „Silvania” Zalău, alcătuită din elevii Butaș Casian-Ioan, Han Nadia-Nicoleta și Zahorte Sarah-Patricia, clasa a XI-a. Grupa a fost coordonată de profesoara Tuduce Ioana. Concursul a avut două probe, o probă teoretică și una practică. Prima probă a presupus pregătirea și depunerea unui portofoliu care a cuprins prezentarea scrisă din perspectiva teoretică a temei alese: analiza istorică, lingvistică, etnografică, sociologică, religioasă, cu evidențierea aspectelor de interculturalitate. A doua probă a avut în vedere susținerea sau ilustrarea temei alese și prezentarea proiectului. La finalul acestor probe, grupa care a reprezentat Sălajul a obținut premiul I la secțiunea „Studiu privind mentalități culturale și cercetare sociologică”, grație proiectului intitulat „Poarta Praetoria – marcă identitară a spațiului sălăjean”. Elevii au fost însoțiți la Deva de către profesoara Puie Anca de la Școala Gimnazială „Porolissum” Zalău.